पृथ्वी पर पहुंचते ही सभी उन्हें यूं आश्चर्य से देखने लगे जैसे किसी फिल्म की शूटिंग चल रही हो । और उसमें से एक व्यक्ति ने तो हद ही कर दी वह आटोग्राफ लेने लक्ष्मीजी के पास जा पहुंचा । यह देखकर गरूड़जी ने कहा - यह क्या फिल्म की शूटिंग चल रही है । अरे ये तो साक्षात् भगवान विष्णु और माता लक्ष्मी हैं जो विष्णुलोक से यहां आये हैं । इनके चेहरे पर तुम्हें दिव्य आभा नहीं दिखाई दे रही । इतना सुनना था कि सभी लोग लक्ष्मीजी की ओर आशीर्वाद लेने लपके । मां ने कहा - अरे सभी मेरे पास ही क्यों आ रहे हो ऐसे में तो गिर जाओगे । आशीर्वाद ही लेना हैं तो प्रभु से ले लो । तभी लोगों की आवाज आयी मां हमें तो तुम्हारा ही आशीर्वाद चाहिए । तुम आशीर्वाद दोगी तो घर में धन की वर्षा होगी । विष्णु भगवान आशीर्वाद में क्या देंगे बस मोक्ष ही न । हम लेकर क्या करेंगे । प्रभु ने लोगों की मनःस्थिति देखकर वहां से पलायन करना ही उचित समझा और तीनों अदृष्य हो गये । आज तो बाल बाल बचे प्रभु वर्ना पता नहीं क्या होता । लगता है आजकल तो पृथ्वी पर केवल धन की ही पूजा होती है । गरूड़जी ने कहा । अरे अभी देखा ही क्या है अभी तो सारी पृथ्वी बाकी है । चलो घूमकर आयें लेकिन इस बार अपना-अपना वेष बदल लो, ताकि हमें कोई पहचान न पाये । जो आज्ञा प्रभु !